༄༅། །དཀྱིལ་འཁོར་རྣམ་དག་བཞུགས་སོ༔
ད་དཀྱིལ་འཁོར་གྱི་རྣམ་པར་དག་པ་བཤད་པ་ནི༔ འོ་རིགས་ཀྱི་བུ་དཀྱིལ་འཁོར་འདི་ལ་ལྟོས་ཤིག༔ དེ་ཡང་སེམས་ཅན་ཐམས་ཅད་དང་སངས་རྒྱས་རྒྱུ་གཅིག་པའི་རྟགས་སུ་དཀྱིལ་འཁོར་འཇམ་ཞིང་སྲུབ་མེད་པའོ༔ ཕྱིན་ཅི་ལོག་གི་བདུད་རྣམས་སྲེག་པའི་རྟགས་སུ་མེ་འོད་ཀྱི་ཕྲེང་བའོ༔ ཟབ་མོའི་ཆོས་ཀྱི་འཁོར་ལོ་བསྐོར་བའི་རྟགས་སུ་རྡོ་རྗེའི་ཕྲེང་བའོ༔ འགྲོ་བ་ཀུན་གྱི་ཡིད་བཞིན་དུ་འགྲོ་དོན་བྱེད་པའི་རྟགས་སུ་པདྨའི་ཕྲེང་བའོ༔ རྣམ་པར་ཤེས་པའི་ཚོགས་བརྒྱད་དག་པའི་རྟགས་སུ་དུར་ཁྲོད་བརྒྱད་དོ༔ རིགས་ལྔའི་དགོངས་པ་ལམ་དུ་འཁྱེར་བའི་རྟགས་སུ་པཉྩ་རཱ་གའོ༔ རྣམ་པར་ཐར་པའི་ས་ནས་སྐྱེ་བ་མེད་པའི་ཕོ་བྲང་དུ་འགྲོ་བའི་རྟགས་སུ་སྒོ་བཞི་རུ་བསྟན་པའོ༔ འདོད་ཡོན་ལྔ་མི་སྤང་པའི་རྟགས་སུ་འདོད་ཡོན་གྱི་ལྷ་མོ་དང་སྣམ་བུའོ༔ ཆེ་བའི་ཡོན་ཏན་དང་ལྡན་པའི་རྟགས་སུ་རིན་པོ་ཆེའི་ཕ་གུའོ༔ བྱང་ཆུབ་ཀྱི་ཕྱོགས་ཀྱི་ཆོས་ཐམས་ཅད་རྣམ་པར་དག་པའི་རྟགས་སུ་དྲ་བ་དྲ་ཕྱེད་དོ༔ ཚད་མེད་པ་བཞི་སྒོམ་པའི་རྟགས་སུ་རྟ་བབས་སོ༔ སེམས་ཅན་ལ་ཆོས་སྟོན་པའི་རྟགས་སུ་ཆོས་ཀྱི་འཁོར་ལོའོ༔ རྣམ་རྟོག་གིས་དབེན་པའི་རྟགས་སུ་རི་དྭགས་སོ༔ བྱམས་པ་ཆེན་པོ་མངའ་བའི་རྟགས་སུ་གདུགས་ཕུབ་པའོ༔ མུ་ཁྱུད་གསུམ་དུ་བྱུང་བ་ནི་སྐུ་གསུམ་འདུ་འབྲལ་མེད་པའོ༔ ཤར་རྡོ་རྗེ་སེམས་དཔའ་སྐུ་མདོག་དཀར་པོར་ཡོད་པའི་རྟགས་སུ་ཤར་གྱི་པདྨ་དཀར་པོའོ༔ ལྷོ་རིན་ཆེན་འབྱུང་ལྡན་སྐུ་མདོག་སེར་པོར་ཡོད་པའིི་རྟགས་སུ་ལྷོའི་པདྨ་སེར་པོར་འདུག་པའོ༔ ནུབ་སྣང་བ་མཐའ་ཡས་དམར་པོར་ཡོད་པའི་རྟགས་སུ་ནུབ་ཀྱི་པདྨ་དམར་པོའོ༔ བྱང་དོན་ཡོད་གྲུབ་པ་ལྗང་གུར་ཡོད་པའི་རྟགས་སུ་བྱང་གི་པདྨ་ལྗང་གུའོ༔ དབུས་རྣམ་པར་སྣང་མཛད་མཐིང་ཁར་ཡོད་པའི་རྟགས་སུ་དབུས་མཐིང་ཁར་འདུག་པའོ༔ ཡབ་ཡུམ་གཉིས་སུ་མེད་པའི་རྟགས་སུ་མཚམས་བཞི་མཛེས་ཚོན་དུ་འདུག་པའོ༔ བུམ་པ་ལྔ་ཟླུམ་པོར་བྱུང་བ་འདི་ཡང་ཆོས་སྐུ་མཐའ་དང་བྲལ་བའི་རྟགས་སོ༔ བུམ་པ་ཁ་དོག་ལྔ་རུ་བྱུང་པ་འདི་ཡང་ཡེ་ཤེས་ལྔ་དང་ལྡན་པའི་རྟགས་སོ༔ བུམ་པ་ཁ་རྒྱན་དང་ལྡན་པ་འདི་ནི་ཞི་ཁྲོ་འོད་ཟེར་ཚུལ་དུ་ཡོད་པའི་རྟགས་སོ༔ དེའི་གསེབ་ན་རྡོ་རྗེ་ཡོད་པ་འདི་ཡང་རང་རིག་ལ་འགྱུར་བ་མེད་པའི་རྟགས་སོ༔ མགུལ་ཆིངས་ལྔ་དང་ལྡན་པ་འདི་ཡང་ཉོན་མོངས་པ་ལྔ་སྣང་ཡུལ་དུ་དག་པའི་རྟགས་སོ༔ ཤེལ་དཀར་དང་མེ་ལོང་གཉིས་ནི་རིག་པ་ལ་དྲི་མ་མེད་ཅིང་སྟོང་གསལ་མ་འགགས་པར་ཡོད་པའི་རྟགས་སོ༔ རྨ་བྱའི་གདུགས་འདི་ནི་སྒྲོན་མ་བཞི་དབྱིངས་སུ་གསལ་བའི་རྟགས་སོ༔ གཟུངས་ཐག་ལྔ་སྒྲིལ་བཏགས་པ་འདི་ཡང་སྔགས་ཀྱི་འོད་ཟེར་ཡེ་ཤེས་ལྔའི་ཚུལ་གྱིས་ཐུགས་རྗེ་ཀུན་ཁྱབ་ཏུ་ཡོདཔའི་རྟགས་སོ༔ རྒྱལ་མཚན་དང་འཕན་དར་འདི་རྣམས་ནི་སངས་རྒྱས་ཀྱི་བསྟན་པ་མི་ནུབ་ཅིང་སྙན་པའི་བ་དན་ཕྱོགས་བཅུད་སྒྲོགས་པའི་རྟགས་སོ༔ མཆོད་གཏོར་དང་ཚོགས་རྒྱས་པར་བཤམས་པ་འདི་ནི་བླ་མ་ཡི་དམ་དཔའ་བོ་མཁའ་འགྲོ་ཆོས་སྐྱོང་རྣམས་མཉེས་པར་བྱེད་དགོས་པའི་རྟགས་སོ༔ གཞན་ཡང་མཆོད་པ་བཀོད་པའི་བྱེ་བྲག་རྒྱན་དང་ལྡན་པ་འདི་ཡང་དབང་བསྐུར་བ་ལྔ་ཕུན་སུམ་ཚོགས་པ་དང་ལྡན་དགོས་པའི་རྟགས་སོ༔ རྡོ་རྗེ་སློབ་དཔོན་རྒྱན་ཆ་དང་ལྡན་པ་འདི་ཡང་༔ དབང་བསྐུར་བའི་བྱིན་རླབས་འཕེལ་བའི་རྟགས་སོ༔ ཞེས་གསེར་གྱི་ཐུར་མས་སློབ་བུ་རྣམས་ལ་ངོ་བསྟན་པར་བྱའོ༔ ལྷའི་རྣམ་དག་བརྡའི་དབང་དུ་ཤེས་པར་བྱའོ༔ འདི་ནི་དཀྱིལ་འཁོར་རྣམ་དག་བསྟན་པ་ཡིན་ནོ༔ ས་མ་ཡ༔ རྒྱ་རྒྱ་རྒྱ༔ ཨྠིྀ དགེའོ༔